བདེན་པའི་ཆོས་འཁོར་ལ་མ་ཞུགས་གོང་སྐྱབས་གནས་གསུམ་གྱི་རྣམ་གཞག་ཐོག་བགྲོ་གླེང་བྱས་ན་སྙམ།དེ་ལ་ནང་ཆོས་ཀྱི་ཐོག་ནས་སྐྱབས་སུ་འགྲོ་སྟངས་གང་འདྲ་ཞིག་ཡིན་མིན་དང༌།ནང་པ་ཡིན་མིན་གྱི་དབྱེ་བ་འབྱེད་མཚམས་ཇི་ལྟར་ཡིན་ཞེ་ན།སྐྱབས་འགྲོའི་ཡུལ་སངས་རྒྱས་དང༌།ཆོས་དང༌།དགེ་འདུན་བཅས་དེ་གསུམ་སྐྱབས་གནས་ཡང་དག་ཏུ་ཁས་ལེན་པ་དང༌།ལྟ་བའི་ཆ་ནས་ལྟ་བ་བཀར་བཏགས་ཀྱི་ཕྱག་རྒྱ་བཞི་ཁས་ལེན་པ་འདི་ལ་ནང་པ་ཞེས་བརྗོད།དེ་ལ་སངས་རྒྱས་ནི་སྐྱབས་སྟོན་པ་པོ་ཡིན་པ་དང༌།སྐྱབས་དངོས་ནི་ཆོས་ཡིན།དེ་ཡང་བཅོམ་ལྡན་ཉིད་ཀྱིས།བདག་ནི་ཁྱོད་ལ་ཐར་པའི་ལམ་བསྟན་གྱི།།ཐར་པ་རང་ལ་རག་ལས་ཤེས་པར་གྱིས།།ཞེས་དང༌།ཡང་དེ་བཞིན་དུ།བདག་ཉིད་བདག་གི་མགོན་ཡིན་ཏེ།ཞེས་སོགས་གསུངས།དགེ་འདུན་ནི་སྐྱབས་སྒྲུབ་པའི་ཟླ་གྲོགས་ཡིན།